**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL SAVIVALDYBĖS NEKILNOJAMOJO TURTO NUOMOS MOKESČIO MAŽINIMO“ PROJEKTO**

**1. Sprendimo projekto esmė, tikslai ir uždaviniai.**

Šiuo Tarybos sprendimu Klaipėdos miesto savivaldybės taryba (toliau – Taryba) leidžia sumažinti Klaipėdos miesto savivaldybės nekilnojamojo turto nuomos mokestį 30 procentų Savivaldybės turto nuomininkams, kurie negali vykdyti veiklos Savivaldybės turte, dėl Lietuvos Respublikos teritorijoje paskelbto karantino.

**2. Projekto rengimo priežastys ir kuo remiantis parengtas sprendimo projektas.**

Lietuvos Respublikos Vyriausybė 2020 m. vasario 26 d. nutarimu Nr. 152 „Dėl valstybės lygio ekstremaliosios situacijos paskelbimo“ paskelbė valstybės lygio ekstremaliąją situaciją visoje šalyje dėl naujojo koronaviruso (COVID-19) plitimo grėsmės, 2020 m. kovo 14 d. nutarimu Nr. 207 „Dėl karantino Lietuvos Respublikos teritorijoje paskelbimo“ paskelbė visoje Lietuvos Respublikos teritorijoje karantiną nuo 2020 m. kovo 16 d. 00 val.

**Įmonės ar verslininkai, kurių veikla dėl paskelbto karantino buvo sustabdyta, ją vykdantys nuomotose patalpose, gali kreiptis į nacionalinę plėtros įstaigą UAB „Investicijų ir verslo garantijos“ (INVEGA) dėl patalpų nuomos išlaidų dalinio kompensavimo. Kompensacijos teikiamos už nuomos išlaidas, patirtas nuo kovo 16 d. iki karantino laikotarpio pabaigos, bet ne ilgiau kaip iki 2020 m. gruodžio 31 d.**

Nuomotose patalpose veikiančioms ir dėl pandemijos veiklą priverstoms sustabdyti įstaigoms, kaip pvz., grožio salonams, privatiems medicinos kabinetams, sporto klubams ir kitų paveiktų sektorių įmonėms ir verslininkams, kuriems nuomotojai, palyginti su vasario mėn., sumažino mėnesio įmokas bent 30 proc., valstybės lėšomis numatyta kompensuoti 50 proc. vasario mėn. buvusio nuomos mokesčio, bet ne daugiau nei yra faktinė įmoka.

Atsižvelgiant į teikiamą valstybės paramą verslui ir siekiant paremti Klaipėdos miesto savivaldybės nekilnojamojo turto nuomininkus, kurių vykdoma veikla karantino laikotarpiu buvo arba yra uždrausta, parengtas šis Savivaldybės tarybos sprendimo projektas.

**3. Kokių rezultatų laukiama.**

Sumažinus Klaipėdos miesto savivaldybės nekilnojamojo turto nuomos mokestį 30 procentų Savivaldybės turto nuomininkams, kurie negali vykdyti veiklos Savivaldybės turte, dėl Lietuvos Respublikos teritorijoje paskelbto karantino, bus suteikta parama miesto verslininkams, kurie tuo pačiu galės pasinaudoti ir valstybės teikiama parama verslui.

Klaipėdos miesto savivaldybės administracija gaus mažesnes pajamas apie 3585,00 eurus per mėnesį, bet tikėtina, kad Savivaldybės turto nuomininkai nenutrauks nuomos sutarčių ir turės galimybę toliau vykdyti veiklą.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

Planuojamas nuomos mokesčio netekimas per mėnesį 3585,00 Eur.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą numatomos teigiamos pasekmės – suteikta parama miesto verslininkams, kurie pasibaigus karantino režimui galės tęsti savo veiklą, neigiamos pasekmės – gaunamos mažesnės pajamos už Savivaldybės turto nuomą karantino laikotarpiu.

Turto skyriaus vedėjas Edvardas Simokaitis